**PRIJEDLOG**

Temeljem članka 35. stavak 2. i članka 391. stavak 1. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00., 73/00, 114/01, 79/06,141/06, 146/08, 38/09, 153/09, 143/12, 152/14, 81/15 – pročišćeni tekst) u vezi sa člankom 60. i 61. Zakona o komunalnom gospodarstvu ( „Narodne novine” 68/18, 110/18), članka 65. stavak 2. i članka 69. Zakona o sportu („Narodne novine“ broj 71/06, 150/08, 124/10, 124/11, 86/12, 94/13, 85/15, 19/16, 98/19) i članka 50. Statuta Grada Buja ( „Službene novine Grada Buja“ broj 11/09, 05/11, 11/11, 03/13, 05/18) Gradsko vijeće Grada Buja-Buie na sjednici održanoj 12. prosinca 2019. godine donosi

**O D L U K U**

**o načinu upravljanja i korištenja sportskih građevina**

Članak 1.

 Ovom se Odlukom uređuje način upravljanja i korištenja javnim sportskim građevinama na području Grada Buja-Buie (u daljnjem tekstu: Grad).

Članak 2.

 Javnim sportskim građevinama (u daljnjem tekstu: sportske građevine) smatraju se uređene i opremljene površine i građevine, u kojima se provode sportske djelatnosti, te se trajno koriste u izvođenju programa javnih potreba u sportu.

Članak 3.

 Grad može upravljanje sportskim građevinama povjeriti sportskim klubovima i savezima, sportskoj zajednici, ustanovama i trgovačkim društvima registriranima za obavljanje sportske djelatnosti upravljanja i održavanja sportskih građevina.

 Predmet upravljanja u pravilu je određena sportska građevina kao jedinstvena cjelina, odnosno svi zatvoreni i otvoreni prostori građevine, sportski i poslovni, te prateći prostori i oprema.

 Način upravljanja i korištenja sportskih građevina uređuje se ovisno o njihovu značaju za

sport i provođenju programa javnih potreba u sportu.

Članak 4.

 Upravljanje sportskim građevinama iz članka 2. ove Odluke osobito obuhvaća:

• redovito održavanje sportske građevine u građevinskom i funkcionalnom smislu prema namjeni građevine, a posebno za provođenje sportskih aktivnosti i aktivnosti iz programa javnih potreba u sportu,

• davanje u zakup dijelova sportske građevine za obavljanje sportskih i rekreativnih djelatnosti i aktivnosti, za održavanje kulturnih, gospodarskih i drugih programa i manifestacija,

• davanje u zakup poslovnog prostora u okviru sportske građevine koji nije u funkciji obavljanja sportskih djelatnosti,

• primjerena zaštita sportske građevine,

• određivanje i provođenje unutarnjeg reda u sportskoj građevini,

• kontrola korištenja sportske građevine sukladno sklopljenim ugovorima,

• donošenje godišnjeg programa upravljanja sportskim građevinama,

• drugi poslovi, koji prema posebnim propisima spadaju u upravljanje sportskom građevinom.

Članak 5.

 Troškove upravljanja i održavanja sportskih građevina koje podmiruje upravitelj-korisnik čine troškovi:

• energenata (električna energija i sl.),

• komunalnih usluga (voda, odvodnja, odvoz smeća i sl.),

• administrativnih i knjigovodstvenih poslova,

• redovitog održavanja kojima se sportska građevina održava u funkcionalnom stanju.

 Troškove upravljanja i održavanja sportskih građevina koje podmiruje Grad čine troškovi:

• premije osiguranja,

• održavanje javnih zelenih površina koje su komunalna infrastruktura i sastavni su dio sportske građevine (parkovi, drvoredi, živice, cvjetnjaci i travnjaci).

Članak 6.

 Sportske građevine na području Grada, u smislu članka 2. ove Odluke, su:

1. nogometno igralište Buje : k.čbr. 1174/1, k.čbr. 1175/2, k.čbr. 1176/3, k.čbr. 1175/1, k.čbr. 1173/3, dio k.čbr. 1097, k.čbr. 1173/2, k.čbr. 1173/4, k.čbr. 1173/5, k.čbr. 1173/1, k.čbr. 1130/8, k.čbr. 1130/1, k.čbr.1098/4, dio k.č.br. 1098/1, dio k.č.br. 1098/3, k.čbr. 1098/2, k.čbr. 1129/3, dio k.č.br. 1100, k.čbr. 1101/1, k.čbr. 1101/2, k.čbr. 1129/4, sve k.o. Buje

2. nogometno igralište Momjan: k.č.br. 533/2 i k.č.br. 535, sve k.o. Momjan

3. nogometno igralište Marušići:k.č.br. 3221/2, k.č.br. 3221/3, k.č.br. 3220, k.č.br. 3219, k.č.br. 3230, k.č.br. 3228, k.č.br. 3224, k.č.br. 3227, k.č.br. 3229, k.č.br. 3232, dio k.č.br. 3226 i dio k.čbr. 3225, sve k.o. Brdo

4. tenisko igralište Buje: dio k.č.br. 1097, k.č.br. 3898/3, dio k.č.br. 1098/1, dio k.č.br. 1098/3, k.č.br. 1095/2, dio k.č.br. 1095/3, dio k.čbr. 1095/4, dio k.č.br. 1099 i dio k.č.br. 1094, sve k.o. Buje.

Članak 7.

 U smislu članka 3. stavak 3. ove Odluke, Nogometnom klubu Buje, Brolo 32, Buje, OIB 47608132881, povjerava se upravljanje sportskom građevinom iz članka 6. st. 1. t. 1. ove Odluke, na neodređeno vrijeme, bez naknade.

 U smislu članka 3. stavak 3. ove Odluke, Nogometnom klubu Momjan 1947, Momjan, Buje, OIB 25653010353, povjerava se upravljanje sportskom građevinom iz članka 6. st. 1. t. 2. ove Odluke, na neodređeno vrijeme, bez naknade.

 U smislu članka 3. stavak 3. ove Odluke, Nogometnom klubu Marušići, Marušići 30, OIB 80068168999, povjerava se upravljanje sportskom građevinom iz članka 6. st. 1. t. 3. ove Odluke, na neodređeno vrijeme, bez naknade.

 U smislu članka 3. stavak 3. ove Odluke, Tenis klubu „Buje”, Istarska 2, Buje, OIB 59564560973, povjerava se upravljanje sportskom građevinom iz članka 6. st. 1. t. 4. ove Odluke, na neodređeno vrijeme, bez naknade.

 Upravljanje sportskim građevinama iz prethodnog stavka ovoga članka može se prekinuti:

• odlukom Grada,

• prestankom postojanja upravitelja,

• prestankom potrebe korištenja od strane upravitelja.

 Način i uvjeti upravljanja i korištenja sportskim građevinama uređuju se Ugovorom o upravljanju i korištenju sportske građevine, koji u ime Grada sklapa Gradonačelnik, a u ime upravitelja ovlaštena osoba kluba.

 Upravitelj je obvezan upravljati sportskim građevinama pažnjom dobrog gospodara i time čuvati interes Grada.

Članak 8.

 Upravitelj može površine unutar sportske građevine kojom upravlja, a u razdoblju kada iste nisu u funkciji obavljanja djelatnosti kluba, uz uvjet ishođenja prethodne suglasnosti Gradonačelnika, dati u zakup.

 Ugovor o zakupu ne može se zaključiti na vrijeme duže od pet godina.

 Zakupnik nema pravo predmet zakupa dati u podzakup.

 Upravitelj je dužan na zahtjev Grada omogućiti korištenje sportskih građevina za obavljanje sportskih i rekreativnih djelatnosti i aktivnosti, za održavanje kulturnih, gospodarskih i drugih programa i manifestacija, koje su od interesa za Grad.

Članak 9.

 Upravitelji se ugovorom iz članka 7. stavak 6. ove Odluke obvezuju:

- posebno pratiti ostvarene prihode i rashode na sportskim građevinama kojima upravlja, te Gradu dostavljati godišnje izvješće o poslovanju, najkasnije do kraja ožujka tekuće za prethodnu godinu,

- dostavljati godišnji program upravljanja,

- dostavljati godišnji plan rada,

- dostavljati terminski plan korištenja za svaku slijedeću godinu,

- dostavljati izvješće o aktivnostima koje su provedene tijekom prethodne godine (broj treninga, broj službenih utakmica, rad sa djecom, broj članova).

Članak 10.

 Nadzor nad provođenjem ugovora, namjenskim korištenjem sportskih građevina, održavanja sportskih građevina, korištenja svih sportskih i drugih prostora u sportskim građevinama, te nad namjenskim korištenjem sredstava za upravljanje i održavanje sportskih građevina obavlja upravni odjel nadležan za poslove komunalnog gospodarstva (dalje u tekstu:upravni odjel).

 U slučaju nepridržavanja ugovornih obveza, a na prijedlog upravnog odjela Gradonačelnik može raskinuti ugovor.

Članak 11.

 Zahtjev za povjeravanje upravljanja sportskim građevinama i/ili zahtjev za dodjelu na korištenje sportskih građevina, osim za sportske građevine iz članka 6. ove Odluke, podnosi se upravnom odjelu.

 Na temelju podnesenih zahtjeva Grad objavljuje javni poziv za povjeravanje upravljanja i korištenja sportskih građevina.

 Javni poziv na upravljanje i korištenje sportskih građevina s uvjetima i dokumentacijom potrebnom za ostvarivanje prava upravljanja i korištenja određene sportske građevine objavljuje se na web stranici i oglasnoj ploči Grada.

 Zaprimljene zahtjeve po javnom pozivu iz članka 3. razmatra Povjerenstvo od 3 člana, koje imenuje Gradonačelnik.

 Na prijedlog Povjerenstva iz stavka 4. ovoga članka odluku o povjeravanju upravljanja sportskim građevinama temeljem javnog poziva donosi Gradonačelnik.

 Gradonačelnik može odlukom poništiti javni poziv bez ikakve odgovornosti prema podnositeljima zaprimljenih zahtjeva.

Članak 12.

 Na uređivanje međusobnih prava i obveza između Grada i upravitelja sportskim građevinama iz članka 11. ove Odluke, na odgovarajući način se primjenjuju odredbe članaka od 7. do 10. ove Odluke.

Članak 13.

 Ova Odluka stupa na snagu osmog dana od dana objave u Službenim novinama Grada Buja-Buie.

KLASA:041-01/18-01/01

URBROJ:2105/01-05/02-19-2

Buje, 04.12.2019.

GRADSKO VIJEĆE

Predsjednik

Rino Duniš

OBRAZLOŽENJE

Pravna osnova:

- članak 35. i 391. Zakona o vlasništvu i drugim stvarnim pravima („Narodne novine“ RH broj 91/96, 68/98, 137/99, 22/00, 73/00, 129/00, 114/01, 79/06, 141/06, 146/08, 38/09, 153/09, 143/12, 152/14 i 81/15 – pročišćeni tekst)

- članci 65. stavak 2. i članka 69. Zakona o sportu („Narodne novine“ broj 71/06, 150/08, 124/10, 124/11, 86/12, 94/13, 85/15, 19/16)

Člankom 391. Zakona o vlasništvu i drugim stvarnim pravima propisano je da nekretninu u vlasništvu jedinica lokalne samouprave i jedinica područne (regionalne) samouprave tijela nadležna za njihovo raspolaganje mogu otuđiti ili njome na drugi način raspolagati samo na osnovi javnog natječaja i uz naknadu utvrđenu po tržišnoj cijeni, ako zakonom nije drukčije određeno.

Člancima 60. i 61. Zakona o komunalnom gospodarstvu propisano je između ostalog da su komunalna infrastruktura i javne zelene površine (parkovi, drvoredi, živice, cvjetnjaci, travnjaci, skupine ili pojedinačna stabla, dječja igrališta s pripadajućom opremom, **javni športski i rekreacijski prostori,** zelene površine uz ceste i ulice, ako nisu sastavni dio nerazvrstane ili druge ceste odnosno ulice i sl.), te da je komunalna infrastruktura je javno dobro u općoj uporabi u vlasništvu odnosno suvlasništvu jedinice lokalne samouprave i/ili osobe koja obavlja komunalnu djelatnost.

Članak 65. stavak 2. Zakona o sportu uređuje da se javnim sportskim građevinama smatraju građevine, koje su, među ostalim i u vlasništvu jedinica lokalne samouprave, te se trajno koriste u izvođenju programa javnih potreba u sportu. Članak 69. istoga Zakona uređuje da se upravljanje javnim sportskim građevinama može povjeriti i sportskim klubovima i savezima, sportskoj zajednici, ustanovama i trgovačkim društvima registriranima za obavljanje sportske djelatnosti upravljanja i održavanja sportskih građevina.

Slijedom prijedloga i preporuka Državnog ureda za reviziju, nakon obavljene revizije učinkovitosti upravljanja i raspolaganja nogometnim stadionima i igralištima u vlasništvu jedinica lokalne samouprave, ocjenjuje se da su ovakvim aktom utvrđeni međusobna prava i obveze lokalne jedinice i nogometnog kluba u pogledu načina upravljanja i korištenja, načina pokrića troškova upravljanja, nadzora nad upravljanjem i korištenjem i drugih elemenata upravljanja od interesa za lokalne jedinice, te ovlasti i odgovornosti, nadzor nad upravljanjem i korištenjem igrališta, izvješćivanje o postignutim ciljevima i učincima upravljanja i korištenja, te poduzimanje mjera u slučaju lošeg obavljanja poslova i neispunjavanja zadanih ciljeva.